**Likumprojekta „Grozījumi Alternatīvo ieguldījumu fondu un to pārvaldnieku likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Grozījumi Alternatīvo ieguldījumu fondu un to pārvaldnieku likumā” (turpmāk – Likumprojekts) izstrādāts, lai pārņemtu Eiropas Parlamenta un Padomes 2019.gada 20.jūnija direktīvas (ES) 2019/1160, ar ko direktīvas 2009/65/EK un 2011/61/ES groza attiecībā uz kolektīvo ieguldījumu uzņēmumu pārrobežu izplatīšanu (turpmāk – Direktīva 2019/1160) prasības.Saskaņā ar Direktīvu 2019/1160 dalībvalstis līdz 2021.gada 2.augustam pieņem un publicē savus normatīvos un administratīvos aktus, kas vajadzīgi, lai izpildītu šīs direktīvas prasības.Likumprojekts stāsies spēkā 2021.gada 2.augustā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, lai nacionālajos normatīvajos aktos pārņemtu Direktīvas 2019/1160 (Eiropas Savienības Oficiālais Vēstnesis, 12.07.2019., L 188) prasības. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Direktīva 2019/1160 paredz tiesiskā regulējuma izmaiņas jautājumos, kas saistīti alternatīvo ieguldījumu fondu ieguldījumu daļu (ieguldījumu apliecību vai akciju) pārrobežu izplatīšanu Eiropas Savienības dalībvalstīs.Direktīva 2019/1160 paredz pirmstirdzniecības jēdziena, kas latviskots kā termins pirmsizplatīšana, definīciju un nosacījumus, ar kuriem Eiropas Savienības alternatīvo ieguldījumu fondu pārvaldnieks var iesaistīties pirmstirdzniecības darbībās. Direktīva 2019/1160 paredz novērst regulatīvas nepilnības un saskaņot procedūru, ar ko kompetentajām uzraudzības iestādēm fondu pārvaldnieks paziņo par izmaiņām informācijā. Ar Likumprojektu atbilstoši direktīvai tiek precizētas Alternatīvo ieguldījumu fondu un to pārvaldnieku likuma (turpmāk – AIFPL) normas, kas regulē fonda pārvaldnieka pienākumu informēt Finanšu un kapitāla tirgus komisiju (turpmāk – FKTK) par grozījumiem dokumentos, FKTK tiesībām piemērot AIFPL noteiktos uzraudzības pasākumus un sankcijas, kā arī FKTK pienākumu informēt pārvaldnieka uzņēmējas dalībvalsts uzraudzības institūciju.Direktīva 2019/1160 paredz modernizēt un precizēt prasības par vietējo struktūru (angļu val. - *local facilities*) nodrošināšanu ieguldītājiem, kas nav profesionāli ieguldītāji, jo līdzšinējie noteikumi par pienākumu nodrošināt ieguldītājiem vietējās struktūras reti tiek izmantoti tādā veidā, kā to paredz direktīva. Par izplatītāko saziņas metodi ir kļuvusi tieša saziņa starp ieguldītājiem un fonda pārvaldnieku. Direktīva uzliek par pienākumu dalībvalstīm nodrošināt, ka fonda izcelsmes valsts pārvaldniekam, kas fonda ieguldījumu daļas izplata Latvijā kā uzņēmējvalstī, nav jānodrošina vietējo struktūru fiziska klātbūtne uz vietas Latvijā. Ar Likumprojektu atbilstoši direktīvai tiek precizētas AIFPL normas par vietējām struktūrām, kas jānodrošina fonda pārvaldniekam, kurš plāno Latvijā izplatīt ieguldījumu daļas. Pārņemot direktīvas prasības, AIFPL iepriekš nav ticis lietots direktīvā minētais termins „vietējās struktūras” un tāds netiek lietots arī Likumprojektā. Likumprojektā attiecīgā prasības par „vietējām struktūrām” ir formulēta kā prasība fonda pārvaldniekam veikt vajadzīgos pasākumus, lai nodrošinātu Latvijā konkrētu darbību veikšanu.Direktīva 2019/1160 uzliek par pienākumu dalībvalstīm nodrošināt procedūru, saskaņā ar kuru fonda pārvaldnieks var atsaukt paziņojumus par fonda ieguldījumu daļu izplatīšanu dalībvalstī, ņemot vērā, ka līdz šim Eiropas Parlamenta un Padomes 2009.gada 13.jūlija direktīva 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (turpmāk – Direktīva 2009/65/EK) šo jautājumu neregulēja. Ar Likumprojektu atbilstoši Direktīvai 2019/1160 AIFPL tiek papildināts ar normatīvo regulējumu, kas noteic kārtību, kādā fonda pārvaldnieks paziņo par ieguldījumu fonda ieguldījumu daļu izplatīšanas pārtraukšanu.Likumprojekta 1.pants paredz pirmsizplatīšanas definīciju atbilstoši Direktīvas 2019/1160 2.panta 1.punktam.Likumprojekta 2.pants paredz AIFPL 41.panta desmitajā daļā svītrot vārdus „vai citā dalībvalstī”. Tā kā vietējo struktūru darbības turpmāk varēs veikt pats fonda pārvaldnieks vai finanšu un kapitāla tirgus dalībnieki, kas ir uzraudzītie subjekti Latvijā vai citā dalībvalstī, tad AIFPL 41.panta desmitās daļas prasība, ka fonda ieguldījumu daļu sākotnējo izplatīšanu vai izplatīt fonda ieguldījumu daļas Latvijā drīkst tikai Latvijā reģistrēta ieguldījumu brokeru sabiedrība vai kredītiestāde, ir saglabāta vienīgi gadījumos, kad Latvijā tiek izplatītas Latvijā reģistrēta fonda ieguldījumu daļas.Likumprojekta 3.pants paredz papildināt AIFPL 66.panta trešo daļu ar 10. un 11.punktu, kas papildina noteikumus par informāciju, kādu fonda pārvaldnieks sniedz FKTK, uzsākot fonda ieguldījumu daļu izplatīšanu un sniedzot FKTK paziņojumu. Proti, papildus sniedzama informācija par pārvaldnieka adresi, kā arī informācija par tā saucamajām „vietējām struktūrām”.Likumprojekta 4.pants paredz izteikt AIFPL 67.panta devīto daļu jaunā redakcijā, savukārt Likumprojekta 5.pants paredz papildināt AIFPL 67.pantu ar 9.1daļu, bet Likumprojekta 6.pants paredz izteikt jaunā redakcijā 67.panta desmito daļu. Minētās normas attiecas uz Latvijā licencētu pārvaldnieku, kas izplata tā pārvaldē esoša Latvijā dibināta fonda ieguldījumu daļas vai tā pārvaldē esoša dalībvalsts fonda ieguldījumu daļas citās dalībvalstīs. Ar minētajiem grozījumiem tiek precizēta kārtība, kādā pārvaldnieks par grozījumiem dokumentos un informācijā paziņo FKTK, paredz FKTK tiesības veikt AIFPL noteiktos uzraudzības pasākumus un piemērot AIFPL minētās sankcijas, kā arī regulē FKTK sadarbību ar pārvaldnieka uzņēmējas dalībvalsts uzraudzības institūciju, sniedzot tai informāciju par FKTK veiktajiem uzraudzības pasākumiem un piemērotajām sankcijām.Likumprojekta 7.pants paredz papildināt AIFPL ar 67.1pantu, kas regulē Latvijā licencēta pārvaldnieka tiesības pārtraukt izplatīt dalībvalsts fonda ieguldījumu daļas citās dalībvalstīs, bet Likumprojekta 9.pants paredz papildināt AIFPL ar 68.1pantu, kas regulē dalībvalstī licencēta pārvaldnieka tiesības pārtraukt izplatīt dalībvalsts fonda ieguldījumu daļa Latvijā. Ar minētajiem grozījumiem tiek pārņemts Direktīvas 2019/1160 2.panta 4.punkts.Ar Likumprojekta 8.pantu tiek pārņemts Direktīvas 2019/1160 2.panta 6.punkts, , kas nosaka jaunas prasības attiecībā par vietējo struktūru nodrošināšanu tādiem ieguldītājiem, kas nav profesionāli ieguldītāji. Likumprojektā attiecīgā prasība par „vietējām struktūrām” ir formulēta kā prasība pārvaldniekam, kas plāno izplatīti alternatīvo ieguldījumu fondu daļas, veikt vajadzīgos pasākumus, lai nodrošinātu Latvijā šādu darbību veikšanu:1) apstrādātu ieguldītāju parakstīšanās uz fonda ieguldījumu daļām, ieguldījuma daļu atpakaļpirkšanas un atpakaļpieņemšanas pieteikumus un veiktu ar tiem saistītos norēķinus atbilstoši alternatīvo ieguldījumu fonda dibināšanas dokumentu nosacījumiem;2) sniegtu ieguldītājiem informāciju par parakstīšanās uz ieguldījumu daļām, ieguldījumu daļu atpakaļpirkšanas un atpakaļpieņemšanas pieteikumu izpildi un ar tiem saistītajiem norēķiniem;3) palīdzētu apstrādāt informāciju par ieguldītāju īstenotajām tiesībām, kuras izriet no ieguldījuma alternatīvo ieguldījumu fondā Latvijā;4) darītu pieejamu ieguldītājiem informāciju un dokumentu kopijas;5) sniegtu ieguldītājiem informāciju par tā saucamo „vietējo struktūru” uzdevumiem;6) veiktu kontaktpunkta funkciju saziņā ar FKTK un citām kompetentajām iestādēm.Tāpat grozījumi paredz, ka minēto darbību veikšanai fondu pārvaldniekam nav pienākums nodrošināt tā fizisku klātbūtni Latvijā vai deleģēt darbību veikšanu trešajai personai. Tā kā saskaņā ar Direktīvu 2019/1160 tiek modernizētas prasības par vietējo struktūru nodrošināšanu ieguldītājiem un dalībvalstis nevar pieprasīt fizisku klātbūtni uz vietas, tad attiecīgā direktīvas prasība ir iekļauta Likumprojektā. Lai gan minētā norma noteic, ka pārvaldniekam nav pienākuma deleģēt darbību veikšanu trešajai personai, tam ir tiesības saskaņā ar Likumprojekta 8.pantu darbību veikšanu deleģēt tādiem finanšu un kapitāla tirgus dalībniekiem, kas ir uzraudzītie subjekti.Likumprojekta 8.pants arī noteic, ka pārvaldnieks nodrošina, ka, veicot tā saucamo „vietējo struktūru” uzdevumus, saziņā tiek izmantota latviešu valoda vai cita valoda, kuras izmantošanai piekritusi FKTK. Tāpat šī norma precizē, ka „vietējo struktūru” uzdevumus veic pats pārvaldnieks vai finanšu un kapitāla tirgus dalībnieki, kuru uzraudzību veic FKTK, citas dalībvalsts uzraudzības institūcija vai Eiropas Centrālā banka un kuri saskaņā ar normatīvajiem aktiem ir tiesīgi veikt attiecīgās darbības, vai abi minētie subjekti.Likumprojekta 8.pants regulē arī informācijas apjomu, kāds ir iekļaujams līgumā starp pārvaldnieku un finanšu un kapitāla tirgus dalībniekiem, kas ir uzraudzītie subjekti, ja pārvaldnieks „vietējo struktūru” uzdevumus neveic pats, bet deleģē šo darbību veikšanu citiem finanšu un kapitāla tirgus dalībniekiem.Likumprojekta 10.pants paredz izteikt AIFPL 69.panta astoto daļu jaunā redakcijā, bet Likumprojekta 11.pants paredz izteikt AIFPL 69.panta devīto daļu jaunā redakcijā. Minēto pantu noteikumi attiecas uz Latvijā licencētu pārvaldnieku, kas pārvalda citā dalībvalstī dibinātu fondu vai sniedz AIFPL 5.panta septītajā un astotajā daļā minētos pakalpojumus. Minētie grozījumi paredz FKTK tiesības veikt AIFPL noteiktos uzraudzības pasākumus un piemērot AIFPL minētās sankcijas, kā arī regulē FKTK sadarbību ar pārvaldnieka uzņēmējas dalībvalsts uzraudzības institūciju, sniedzot tai informāciju par FKTK veiktajiem uzraudzības pasākumiem un piemērotajām sankcijām.Likumprojekta 12.pants paredz papildināt AIFPL ar IX1 nodaļu, kas regulē dalībvalsts fonda ieguldījumu daļu pirmsizplatīšanu. AIFPL 70.1pantā tiek regulēta Latvijā licencēta pārvaldnieka iesaistīšanās dalībvalsts fonda ieguldījumu daļu pirmsizplatīšanā Latvijā vai citās dalībvalstīs, 70.2pantā tiek regulēta pirmsizplatīšanas norise, 70.3pantā tiek regulēta trešās personas iesaistīšanās pirmsizplatīšanā, bet 70.4pantā tiek regulēta pirmsizplatīšanas dokumentēšana. Saskaņā ar AIFPL iekļauto 70.3pantu trešā persona ir ieguldījumu brokeru sabiedrība, kredītiestāde, ieguldījumu pārvaldes sabiedrība, alternatīvo ieguldījumu fonda pārvaldnieks vai piesaistītais aģents. Termini „ieguldījumu brokeru sabiedrība” un „piesaistītais aģents” ir definēti Finanšu instrumentu tirgus likumā. Termins „kredītiestāde” ir definēts Kredītiestāžu likumā. Termins „ieguldījumu pārvaldes sabiedrība” ir definēts Ieguldījumu pārvaldes sabiedrību likumā, bet termins „alternatīvo ieguldījumu fonda pārvaldnieks” ir definēts AIFPL. Ņemot vērā minēto, Likumprojektā nav ietvertas atsauces uz direktīvām, kas satur šo terminu skaidrojumus, jo attiecīgās direktīvas jau ir pārņemtas Latvijas normatīvajos aktos un papildu skaidrojums nav nepieciešams. Likumprojekta 13.pants paredz papildināt AIFPL informatīvo atsauci uz Eiropas Savienības direktīvām ar Direktīvu 2019/1160. |
|   | Projekta izstrādē iesaistītās institūcijas un publiskas personas kapitālsabiedrības | Finanšu ministrija un Finanšu un kapitāla tirgus komisija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Alternatīvo ieguldījumu fondu pārvaldnieki, kuri izplata fonda ieguldījumu daļas Latvijā vai citā dalībvalstī, kā arīFinanšu un kapitāla tirgus komisija. |
| 2. | Tiesiskā regulējuma ietekme uz tautsaimniecību un administratīvo slogu | Alternatīvo ieguldījumu fondu pārvaldniekiem tiek atviegloti nosacījumi par vietējām struktūrām tādējādi, ka tiek atcelta prasība citā dalībvalstī reģistrēta fonda ieguldījumu daļu sākotnējo izplatīšanu vai fonda ieguldījumu daļu izplatīšanu Latvijā drīkst veikt tikai Latvijā reģistrēta ieguldījumu brokeru sabiedrība vai kredītiestāde.Turpmāk pats alternatīvo ieguldījumu fondu pārvaldnieks varēs veikt nepieciešamos pasākumus, lai nodrošinātu Latvijā vietējo struktūru veicamās darbības, vai varēs deleģēt attiecīgo darbību veikšanu citiem finanšu un kapitāla tirgus dalībniekiem, kas ir uzraudzītie subjekti Latvijā vai citā dalībvalstī. Turklāt pārvaldniekam nav nepieciešams šim nolūkam nodrošināt fizisku klātbūtni Latvijā. Vienlaikus ar grozījumiem netiek ietekmēts ieguldītāju tiesību apjoms vai to tiesiskā aizsardzība. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts saistīts ar likumprojektu „Grozījumi Ieguldījumu pārvaldes sabiedrību likumā”.  |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2019.gada 20.jūnija direktīva (ES) 2019/1160, ar ko direktīvas 2009/65/EK un 2011/61/ES groza attiecībā uz kolektīvo ieguldījumu uzņēmumu pārrobežu izplatīšanu.Direktīvas prasības ir jāievieš līdz 2021.gada 2.augustam. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav.  |

|  |
| --- |
| **1.tabula. Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2019.gada 20.jūnija direktīva (ES) 2019/1160, ar ko direktīvas 2009/65/EK un 2011/61/ES groza attiecībā uz kolektīvo ieguldījumu uzņēmumu pārrobežu izplatīšanu. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2019/1160 2.panta 1.punkts | Likumprojekta 1.pants | Pārņemts pilnībā | Neparedz stingrākas prasības  |
| Direktīvas 2019/1160 2.panta 2.punkts | Likumprojekta 12.pants | Pārņemts pilnībā | Neparedz stingrākas prasības  |
| Direktīvas 2019/1160 2.panta 3.punkts | Likumprojekta 4., 5. un 6.pants | Pārņemts pilnībā | Neparedz stingrākas prasības  |
| Direktīvas 2019/1160 2.panta 4.punkts | Likumprojekta 7. un 9.pants | Pārņemts pilnībā | Neparedz stingrākas prasības   |
| Direktīvas 2019/1160 2.panta 5.punkts | Likumprojekta 10. un 11.pants | Pārņemts pilnībā | Neparedz stingrākas prasības  |
| Direktīvas 2019/1160 2.panta 6.punkts | Likumprojekta 2. un 8.pants | Pārņemts pilnībā | Neparedz stingrākas prasības  |
| Direktīvas 2019/1160 2.panta 8.punkts | Likumprojekta 3.pants | Pārņemts pilnībā | Neparedz stingrākas prasības  |

|  |
| --- |
| **2.tabula. Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem****Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā „Sabiedrības līdzdalība” – „Tiesību aktu projekti” – „Finanšu tirgus politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.Sabiedrība pēc normatīvā akta pieņemšanas tiks informēta ar publikāciju laikrakstā „Latvijas Vēstnesis”, kā arī ievietojot to bezmaksas normatīvo aktu datu bāzē www.likumi.lv.Likums tiks ievietots arī Finanšu un kapitāla tirgus komisijas mājaslapā. |
| 2. | Sabiedrības līdzdalība projekta izstrādē | Sabiedrības informēšanai un iesaistīšanai uzziņa par Likumprojektu 2019.gada 16.septembrī tika ievietota Finanšu ministrijas mājaslapas sadaļā "Sabiedrības līdzdalība":https://fm.gov.lv/lv/sabiedribas\_lidzdaliba/tiesibu\_aktu\_projekti/finansu\_tirgus\_politika#project597, un Ministru kabineta tīmekļvietnē sadaļā „Valsts kanceleja” – „Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Viedokļi no sabiedrības pārstāvjiem organizētās sabiedrības līdzdalības ietvaros netika saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija, Finanšu un kapitāla tirgus komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. Likumprojekta izpilde nerada ietekmi uz institūcijas cilvēkresursiem. |
| 3. | Cita informācija | Nav.  |

Finanšu ministrs J.Reirs

Davidovičs 67083931

gunvaldis.davidovics@fm.gov.lv